**Carol I de Romanía**, nado o 20 de abril de 1839 e finado o 10 de outubro de 1914, foi un príncipe alemán, elixido *Domnitor* ou príncipe de Romanía en abril de 1866 tralo derrocamento de Alexandru Ioan Cuza (Alexandre Xoán Cuza), e rei o 26 de marzo de 1881. Foi o primeiro rei da dinastía Hohenzollern-Sigmaringen, que gobernaría o país até a proclamación da república en 1947.

Durante o seu reinado dirixiu persoalmente as tropas romanesas na Guerra Ruso-Turca, tomando o mando das tropas ruso-romanesas no sitio de Pleven. Grazas a esta guerra Romanía logrou plena autonomía do Imperio otomán (Tratado de Berlín 1878). Entón Romanía viuse obrigada a renunciar a favor do Imperio ruso aos tres distritos do sur de Besarabia, mais recibiu en troques o norte de Dobruia. Ampliou o seu territorio ao adquirir o sur de Dobruia de Bulgaria en 1913. A vida política interna, aínda dominada polas grandes familias de terratenentes, organizados nos partidos rivais Liberal e Conservador, foi marcada por dous levantamentos campesiños: un no sur de Valaquia, en abril de 1888, e outro no norte de Moldavia, en marzo de 1907.

Casou con Isabel de Wied en 1869, da que tivo unha filla, María, morta con apenas tres anos.

A falta de descendencia directa de Carlos deixaba ao seu irmán Leopoldo sucesor ao trono. En outubro de 1880 Leopoldo rexeitou o seu dereito a favor do seu fillo Guillerme, quen á súa vez rexeitou oito anos despois a favor do seu irmán máis novo, o futuro rei Fernando.

A primeira guerra mundial
-------------------------

Monograma.
Enterro do rei.
Coa tensión crecente tralo asasinato do herdeiro ao trono austrohúngaro pola intención cada vez máis clara de Austria-Hungría de utilizar este como escusa para axustar contas con Serbia, Carlos atopouse nunha posición cada vez máis complicada. As súas preferencias persoais e unha longa alianza secreta (Tripla Alianza), debida á antipatía cara a Rusia, ligaban ao país aos Imperios Centrais. Durante a década anterior a 1914, con todo, este sentimento antirruso quedara relegado ante a sensación de hostilidade cara a Austria-Hungría, que defendera a postura búlgara durante as Guerras dos Balcáns e contiña unha abundante minoría romanesa discriminada en Transilvania.

No crucial consello real do 3 de agosto de 1914 foi practicamente o único en defender a declaración de guerra a Rusia, mentres todos menos un dos membros da reunión defendían o mantemento da neutralidade romanesa na guerra. Carlos aceptou case sen resistencia a postura do consello. Declarou aos representantes austrohúngaros e alemáns que el permanecía fiel á alianza pero que non podía *desenvaiñar a espada* en contra do parecer do pobo. Para entón Carlos estaba enfermo de morte e sufría constantes presións da súa familia e achegados para declarar a guerra a Rusia, mentres que os responsables políticos avogaban cada vez máis forte por atacar Austria-Hungría.

En setembro, cando a axitación a favor da entrada de Romanía na guerra ao lado da Entente chegou ao máximo, solicitou secretamente a Alemaña que azuase a Bulgaria a ameazar a Romanía para arrefriar os ánimos dos belicistas. Anteriormente solicitara a cesión de parte da Bucovina e reformas internas en Transilvania para tranquilizar á opinión pública romanesa, sen éxito. Pesimista ante a situación, chegou a suscitarse a abdicación e o exilio, pero non chegou a poñelos en práctica.

Carlos morreu o 10 de outubro de 1914, facilitando a posterior entrada en guerra de Romanía ao lado da Entente xa que o novo rei, Fernando I, inexperto e indeciso, deixou a política exterior do país en mans do primeiro ministro profrancés, Ion I. C. Brătianu.

Distincións honoríficas
-----------------------

* Soberano Gran Mestre da Orde da Estrela de Romanía (Reino de Romanía, 22/05/1866).
* Soberano Gran Mestre (e fundador) da Orde da Coroa (Reino de Romanía, 14/03/1881).
* Soberano Gran Mestre (e fundador) da Orde de Carol I (Reino de Romanía, 10/05/1906).
* Cabaleiro da Suprema Orde da Santísima Anunciación (Reino de Italia, 1878).
* Cabaleiro Gran Cruz da Orde dos Santos Mauricio e Lázaro (Reino de Italia, 1878).
* Cabaleiro Gran Cruz da Orde da Coroa de Italia (Reino de Italia, 1878).
* Cabaleiro de II Clase da Orde de San Xurxo (Imperio Ruso).
* Cabaleiro Gran Cruz da Orde de Luis (Gran Ducado de Hesse-Darmstadt).
* Cruz ao Mérito Militar de I Clase (Imperio Austrohúngaro).

Notas
-----

1. 1 2  Torrey (1998), p. 9
2. 1 2 3  Torrey (1998), p. 10
3. 1 2 3 4  Torrey (1998), p. 13
4. ↑  Torrey (1998), p. 17

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Carlos I de Romanía*** |

### Bibliografía

* Torrey, Glenn L. (1998). *Romania and World War I* (en inglés). Center for Romanian Studies. p. 400. ISBN 9789739839167.

### Outros artigos

* Primeira guerra mundial
* Tripla Alianza

### Ligazóns externas

* Edición online do libro *Reminiscences of the King of Roumania* *(en inglés)*

|  |  |  |
| --- | --- | --- |
| Predecesor:**Alexandru Ioan Cuza** | **Rei de Romanía**1866-1914 | Sucesor:**Fernando I** |

|  |  |
| --- | --- |
| Control de autoridades | 
* Wd: Q57146
* WorldCat
* VIAF: 34630268
* BMT: 105080
* BNE: XX4436561
* BNF: 13602408z
* BRE: 2048335
* CiNii: DA13514113
* DeutscheBio: 119278219
* EBID: ID
* FAST: 260435
* GEC: 0015085
* GND: 119278219
* ICCU: PUVV330229
* ISNI: 0000000080289051
* LCCN: n89664720
* NKC: jn20000700282
* NPG: mp153101
* NTA: 075211645
* OL: OL631015A
* SELIBR: 174408
* SNAC: w6752sqd
* SUDOC: 080845134
* TePapa: 44885
* ULAN: 500315448
* UNZ: CarolIKingRomania
* WikiTree: Hohenzollern-Sigmaringen-13

 |